钦定古今图书集成/方舆汇编/职方典/第1405卷 > 《渡漓江记》前人
## 钦定古今图书集成/方舆汇编/职方典/第1405卷 > 《渡漓江记》前人

湘水，经兴安海阳山，断为漓水，流而溯灵川，其渠甚
偪仄，本秦史禄所凿。今寘斗慎《启封》云：斗畔悉苍莽，
区旷无居人，时时有蛮獠数辈，持梃倚岩谷间，幸其
蠢蚩无大害。然客游者自此非夷境矣。”独桂林当最
高处，控制数千里，披山带江，裒然西南要会。世谓桂
岭摩天，漓波经地，水环湘桂，山类蓬瀛，迺犹离郭伊
迩，遽啸诸獠属邑古田、永福间，大为占据，朝除宰贰，
至不敢入界，孑孑从省司候差遣。余盖睹而愤焉。自
桂以南，迤而接虖阳朔昭平，旁及左右两江，藤峡八
寨，大都诸獠深阻，今惟府江为尤甚。府江即漓江也，
以迫平乐，府名。府江又以漓水流至此益疏迅，名漓
江。余数闻其险，爰与吴子留连桂林数晷，须诸藩守
出棘院，挈之行。至是九月五日，发桂林，越七日，渡阳
朔。道中岩石尤奇崛，就其羊皮、元宝诸峰，突兀空透，
飞挂叠数节，下瞰牛乐、匙钥、天河、缠胫诸滩，大非常
目。所经觏阳朔人苏御史木追访舟次，语中更及漓
江苦险阻，余辈两舟人有戒心云。是日逾燕子岩、白
面、雷公诸山猺人村。八日，渡龙头矶，出漓江，兵宪林
君载酒饯江浒。已而两舟人与藩参吴君梧、邕守何
郭二君并放中流。日晡泊长漓。九日晨发，吴君舟触
石几破，舟中带有人匠粘罅，至旁午复发。于时瘴雾
弥野，山川咸不可辨，旁午犹无日光。吴君设桑寄生
酒，邀余与吴子酌之，云“敌瘴气。”复出雁荡山茶，烹以
解酲。吴君，雁荡人也。语中夸《雁荡》之奇。余笑曰：“若不
睹此漓江景乎？夫漓江水波层络，下舂石齿，两岸皆
高山峻谷，然吾侪身渡之，不得游，抑不可一瞬目焉。
即若所谈中土奇游，不且重有感哉？人生之遇，又唯
所遘之矣。”吴子遽障余喙曰：“子又酒发矣。”俄而窗缝
稍豁，因卷帘瞩两岸山，迺有狞恶獠人数百，群挟戈
戟伺险滩上。余辈幸舟顺流，其愬而上者，篙稍缓，辄
被逗逼盐米。吴君盖坐而目击之，与余辈咨嗟良久。
因忆田少参汝成《藤峡府江议》，谓剿藤峡寇宜速，剿
府江宜缓。又有疑剿抚二议谁适从者。余览睹其概，
大都江峡势相连绎，未应异治。诸獠志索盐米，非有
远图。彼中峒丁招主，往往“衅状相通。今昭平建设土
巡司，亦略扼其咽吭。谓宜听诸土官报效，兵自赍糗
饷剿逐。苟得尺寸地，即以立其支子为巡司官，仍于
要害处随在设巡司，令通峒丁盐米，禁其侵暴，久而化诱诸獠为良民，因可潜消。土官诸子弟相仇杀，事
或亦一筹策耳。”日晡，泊大龙滩。十日晨发，午抵昭平，
复逾马难、唐钓、上曲、下曲、石龙诸滩，至上洋堡泊。十
一日，发上洋堡，逾上洋、下洋，蚬壳、龙口、月口、烂板诸
滩自出。漓江诸滩俱险，而马滩尤甚。水当滩处，湍汹
若飞矢石，尖尖错兀，其底愬流者篙竟日难上，顺流
犹虞触石，滩旁复多汇深潭，其上，岚气重遮鼻中，闻
之至不可忍。四野箐篁邃蔽，鸟栖绝少，时有二三水
鸢堕而前。昔人所称“仰视飞鸢，跕跕堕水中”，盖实景
也。柳诗“千山鸟飞绝，万径人踪灭”，又添岚泷猺三苦
云。十二日，舟抵苍梧，渐觉岸有人迹，间见一二小舟
荡桨而过，然犹数十百里无村烟，江滩亦尚多险。回
忆江左风流，不啻悬霄壤云。尔日晡、何、郭两郡守，置
酒冯大夫园中，邀余两人话别。二君余同年友，方有
事入觐。夜泊苍梧，明晨南发。作“《行路难辞》三十首。